La Ngħodd Erbatax Biss Kull fejn fid-dinja mmur, fejn nitfa' għajnejja, Taħwid, tibdil, tgerfix, kollox taħt fuq: In-nisa saru rġiel, il-kbar qaddejja. Ftit linji u koċċ tiċlis l-aqwa pittura; Minflok għanjiet ħelwin agħjat maħnuq, U ż-żfin ordnat żeglig'u qbiż bla sura. Min hu għażżien, brikkun fid-dinja t'issa Jieħu l-midalji u jagħmel isem kbir; Jekk ma timxix mal-moda qed tiffissa, U jekk ma titbellaħx magħdud mal-ħmir. Għalhekk ma jimpurtax nitgerfex farka U, nifhem jien, ħadd minnkom ma jinkedd; Jagħdruni Wiljam Xejkspier u l-Petrarka… La ngħodd erbatax biss xorta sunett.